«Jasmin» omdirigeres hit. For annen bruk, se Jasmin (andre betydninger).

**Sjasmin** (*Jasminum*) er en slekt i oljetrefamilien med rundt 200 arter. Navnet på slekten kommer via fransk *jasmin* og arabisk *yas(a)min* fra persisk *yasmin*.

De er opprette eller klatrende busker eller trær, og kan være løvfellende eller eviggrønne. Stengelen er glatt, kantet eller furet. Bladene er motsatte eller spredte, eller en sjelden gang kransstilte; de er enkle, trekoblete eller finnete. Blomstene er hvite eller gule og har ofte en sterk, men behagelig duft. Kronen er trakt- eller klokkeformet med 4–16 fliker. Alle arter har to pollenbærere. Frukten er et bær.

Slekta er utbredt i Afrika, Asia, Australia og på stillehavsøyene og én art, *Jasminum fruticans*, vokser i store deler av middelhavsområdet. Flere andre arter, blant annet den asiatiske *Jasminum officinale*, er naturalisert i middelhavslandene. *Jasminum odoratissimum* finnes på Kanariøyene og Madeira.

Fylogenetiske studier viser at sjasminartene med gule blomster og spredte blad utgjør en egen gruppe, som er søstergruppen til både de øvrige *Jasminum*-artene og til slekten *Menodora*, som er utbredt i Amerika og Sør-Afrika. I en artikkel fra 2014 blir det foreslått å flytte disse 15 artene til en ny slekt, *Chrysojasminum*. Wikipedia på bokmål/riksmål bruker en mer tradisjonell systematikk.

Sjasmin dyrkes både som hage- og stueplante på grunn av de duftende blomstene. Sjasminolje fremstilles hovedsakelig av storsjasmin (*J. grandiflorum*) og brukes til parfyme og som smakstilsetning i te. Den vanligste stueplanten er *Jasminum polyanthum*. I Norge er klimaet stort sett for kaldt til at sjasmin kan brukes utendørs, men vintersjasmin (*J. nudiflorum*) plantes i de mildeste områdene. Slekta må ikke forveksles med skjærsmin (*Philadelphus*) som er vanlige og temmelig hardføre hagebusker.

Referanser
----------

1. 1 2  «*Jasminum*». *Flora of China*. Besøkt 21. februar 2015.
2. 1 2  M. Blamey og C. Grey-Wilson (2004). *Wild Flowers of the Mediterranean* (2 utg.). London: A & C Black. s. 173–174. ISBN 0-7136-7015-0.
3. ↑  «*Jasminum*». *Flora Europaea*. Besøkt 21. februar 2015.
4. 1 2  T. Kristoffersen (1970). *Stueplantene i farger*. Aschehoug. s. 246–247.
5. ↑  E. Banfi (2014). «*Chrysojasminum*, a new genus for *Jasminum* sect. *Alternifolia* (Oleaceae, Jasmineae)». *Natural History Sciences*. 1 (1): 3–6. ISSN 2385-0922. doi:10.4081/nhs.2014.54.
6. ↑  *Den store hageboken*. Det Beste. 1973. s. 581. ISBN 82-7010-019-6.

Eksterne lenker
---------------

Kultivaren *Jasminum sambac* 'Grand Duke of Tuscany'
* (en) *sjasmin* i Encyclopedia of Life Rediger på Wikidata

* (en) *sjasmin* i Global Biodiversity Information Facility Rediger på Wikidata

* (no) *sjasmin* hos Artsdatabanken Rediger på Wikidata

* (sv) *sjasmin* hos Dyntaxa Rediger på Wikidata

* (en) *sjasmin* hos ITIS Rediger på Wikidata

* (en) *sjasmin* hos NCBI Rediger på Wikidata

* (en) *sjasmin* hos The International Plant Names Index Rediger på Wikidata

* (en) *sjasmin* hos Tropicos Rediger på Wikidata

* (en) *Kategori:Jasminum* – bilder, video eller lyd på Wikimedia Commons Rediger på Wikidata

* (en) *Jasminum* – galleri av bilder, video eller lyd på Wikimedia Commons Rediger på Wikidata

* *Jasminum* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Nationalencyklopedin **·** GND **·** LCCN
 |